Construirea celei mai mari baze NATO din Europa pe teritoriul României reprezintă o "amenințare pentru București", transmite vicepreședintele Comitetului pentru Afaceri Externe al Consiliului Federației Ruse, Andrei Klimov.
- Context: Cea mai mare bază militară NATO din Europa va apărea în România. Este vorba despre orășelul de lângă baza Mihail Kogălniceanu. Printre altele, pe teritoriu vor fi amplasate clădiri administrative și sociale, școli și grădinițe, magazine, restaurante, un cinematograf și un spital. 10 mii de soldați ai Alianței Nord-Atlantice împreună cu familiile lor vor locui în oraș (pe larg, aici).
Potrivit lui Klimov, cu cât este mai mare baza militară "anti-rusă", cu cât "este mai aproape de granițele Rusiei, cu atât este mai probabil să fie printre primele ținte pentru lovituri de represalii".
"Dacă românilor le place, este treaba lor, desigur, dar clubul sinucigașilor NATO târăște civili obișnuiți în astfel de aventuri care se pot termina foarte rău pentru familiile și copiii lor. Nu încerc să sperii pe nimeni, doar raționez logic. Nu va fi niciun beneficiu pentru România din acest lucru și vor fi mai multe amenințări, acesta este un fapt", a spus senatorul într-o discuție relatată de presa rusă.
Poziția Ministerului Apărării
Lucrările la noul oraș au început cu realizarea drumurilor de acces, dar și cu o rețea electrică. Lucrările sunt planificate să dureze cinci ani, dacă totul decurge conform planului.
Ministrul Apărării, Angel Tîlvăr, a transmis că Ministerul Apărării Naționale acordă o atenție deosebită programelor de modernizare pentru bazele în care sunt dislocate trupe Aliate şi ale Statelor Unite.
Astfel, proiectul de modernizare a Bazei 57 "Mihail Kogălniceanu", vizează consolidarea infrastructurii aeriene, inclusiv piste de decolare-aterizare, facilități administrative și sociale, zone de depozitare, precum şi mentenanța aeronavelor și se desfășoară în colaborare cu Brigada 101 Aeropurtată a SUA, a spus ministrul în marja Conferinței de Securitate de la München din 2024.